जयपुर। विधायकपुरी थाने में शनिवार को मैगनेट मल्टीट्रेड प्राइवेट लिमिटेड कंपनी के चार डायरेक्टरों पर सवा करोड़ रुपए की ठगी करने का मामला दर्ज हुआ है। कंपनी के डायरेक्टर चेन सिस्टम के माध्यम से लोगों को सदस्य बनाकर उन्हें निवेश किए रुपए को पांच वर्ष में पांच गुना करने का झांसा देते थे।
सब-इंसपेक्टर श्रीनिवास ने बताया कि बयाना भरतपुर के राजकुमार की ओर से दर्ज मामले के अनुसार, आरोपी मालवीय नगर निवासी ऋषि कुमार, सी-स्कीम निवासी देवेंद्र, गणगौरी बाजार निवासी इरफान और विश्वकर्मा निवासी अशोक ने सिविल लाइंस फाटक के पास भारत माता मंदिर पथ पर नवलखा अपार्टमेंट में मैगनेट मल्टीट्रेड कंपनी का ऑफिस खोल रखा था।
उन्होंने निवेशकों को कंपनी द्वारा प्रोपर्टी, शेयर, गोल्ड और मल्टीप्लेक्स में निवेश करना बताया। निवेश किए गए रुपए को 5 वर्ष में पांच गुना करने का झांसा दिया। साथ में कंपनी का सदस्य बनाने पर मोटा कमीशन देना बताया। झांसे में आकर राजकुमार और परिचितों ने 2009 में कंपनी में लाखों का निवेश कर दिया।
पांच वर्ष बाद 2013 में निवेश की अवधि पूरी होने पर निवेशक जब नवलखा अपार्टमेंट गए तो ऑफिस बंद मिला। पुलिस आरोपियों के घर के पते पर पहुंची, तो वे गायब मिले।
hin_Deva hin_Deva hin_Deva hin_Deva